ไขความจริง “เมื่อหุ้นอาหาร-ค้าปลีก ไม่ตอบรับเทศกาลตรุษจีน ?” - FINNOMENA
เข้าสู่ช่วงเทศกาลตรุษจีน นักลงทุนหลายคนอาจเริ่มมีคำถามว่า “หุ้นกลุ่มไหนที่จะได้รับอานิสงส์จากการจับจ่ายใช้สอยในเทศกาลนี้?” บทความนี้มีคำตอบ ที่รับรองว่าคุณจะต้องสนใจ   
24 ม.ค. 2563

เข้าสู่ช่วงเทศกาลตรุษจีน นักลงทุนหลายคนอาจเริ่มมีคำถามว่า “หุ้นกลุ่มไหนที่จะได้รับอานิสงส์จากการจับจ่ายใช้สอยในเทศกาลนี้?” เรามีคำตอบ ที่รับรองว่าคุณจะต้องสนใจ   
ตามปกติในช่วงตรุษจีนของทุกปีหุ้น “กลุ่มอาหาร” และ “กลุ่มค้าปลีก” มักจะถูกหยิบยกขึ้นมาเป็นประเด็นการลงทุนในระยะสั้น จากประโยชน์ที่คาดว่าจะได้รับจากการจับจ่ายใช้สอยในช่วงเทศกาลดังกล่าว  อย่างไรก็ดี จากการศึกษาความเคลื่อนไหวของราคาหุ้นในเชิงประจักษ์ เราไม่พบความสม่ำเสมอหรือการตอบรับเชิงบวกของราคาหุ้นในกลุ่มดังกล่าวอย่างมีนัยสำคัญ ซึ่งเราเชื่อว่าอาจเป็นเพราะผลกระทบที่เกิดขึ้นจากเทศกาลดังกล่าวเป็นเพียงช่วงระยะเวลาสั้นๆ เท่านั้น
หลังตรุษจีนมีโอกาสทำกำไร
แม้หุ้น “กลุ่มอาหาร” และ “กลุ่มค้าปลีก” จะไม่ได้โดดเด่นในช่วงตรุษจีนตามที่นักลงทุนหลายคนคาดหวัง แต่เราพบความเคลื่อนไหวของภาวะตลาดโดยรวม (SET Index) ที่มีนัยสำคัญหลังผ่านพ้นช่วงเทศกาลตรุษจีนไปแล้ว1-2 สัปดาห์ โดยจะให้ผลตอบแทนเป็นบวกเฉลี่ย +0.8% และมีความน่าจะเป็นสูงถึงเกือบ 70% ซึ่งเชื่อว่าเป็นผลจากการที่นักลงทุนเริ่มกลับเข้าสู่ตลาด หลังจากที่ผ่านพ้นช่วงหยุดยาวหลายวันติดต่อกัน โดยเฉพาะตลาดหุ้นในภูมิภาคเอเชียหลายแห่งที่ปิดทำการในเทศกาลตรุษจีนต่อเนื่องทั้งสัปดาห์
และหากมองข้ามช็อตต่อไปอีก 2-3 เดือนข้างหน้า ถึงแม้ความน่าจะเป็นของตลาดที่จะให้ผลตอบแทนเป็นบวกลดลงเหลือประมาณ 60% ต้นๆ แต่ผลตอบแทนที่คาดหวังกลับสูงขึ้นเป็นบวกเฉลี่ย +2.0% ถึง +2.8%
โดยเราเชื่อว่ามีสาเหตุจากแรงซื้อหุ้นตามปัจจัยฤดูกาล เพื่อเก็งกำไรผลประกอบการ และคาดหวังผลตอบแทนจากเงินปันผลจ่ายประจำปี โดยตลาดหุ้นไทยให้ผลตอบแทนจากเงินปันผลเฉลี่ย 3% ต่อปี ถือว่าค่อนข้างสูงเมื่อเทียบกับภาวะอัตราดอกเบี้ยที่ต่ำมากในช่วงหลายปีที่ผ่านมา
ลงทุนหุ้นประเภทไหนดี?
จากข้อมูล และปัจจัยที่กล่าวมาทั้งหมด เราจึงอยากแนะนำให้นักลงทุน ทอดระยะเวลาการลงทุนให้นานขึ้น มากกว่าการหวังผลในระยะสั้นช่วงตรุษจีนเท่านั้น เพราะเรายังมีมุมมองเชิงบวกต่อแนวโน้มตลาดหุ้นไทยในช่วง 3-4 เดือนข้างหน้า โดยประเภทหุ้นเด่นที่เราชอบเน้นเป็นหุ้นพื้นฐานดีขนาดกลางถึงใหญ่ที่อิงกับการบริโภคและเศรษฐกิจภายในประเทศ และ หุ้นที่มีเงินปันผลสูง
โดย TISCO SECURITIES
ที่มาบทความ อ่านฉบับเต็มได้ที่: bit.ly/tisco220120
แท็ก:
Article
Basic
Knowledge
Short Content
แชร์บทความ:
ผู้เขียน
TISCO Advisory
ทิสโก้ตั้งปณิธานที่จะใช้ความรู้ความชำนาญของเรา ในการสร้างโอกาสที่หลากหลาย เพื่อให้ผู้เกี่ยวข้องมีชีวิตที่ดีขึ้น โดยทิสโก้มุ่งมั่นที่จะทำความรู้ความเชี่ยวชาญทางการเงินมาแบ่งปันสังคมควบคู่ไปกับการดำเนินธุรกิจ บนความเชื่อที่ว่า 'โอกาส สร้างได้' และ เราจะเป็นองค์กรหนึ่งที่เป็นสัญลักษณ์แห่ง 'โอกาส' ในสังคมไทย